Kgopela tshwarelo ka pela. Ke therešo gore ge e ba o se na molato o ka thatafalelwa ke go kgopela tshwarelo. Eupša diphošo tša molekane wa gago ga di lokafatše tsela e mpe yeo o arabelago ka yona. Ka gona o se ke wa dikadika go kgopela tshwarelo, o ipotša gore taba yeo e tla feta le nako. Ge o kgopela tshwarelo o ka nolofaletša le molekane wa gago gore le yena a kgopele tshwarelo. Le gona ge e ba o dula o itlwaetša, go kgopela tshwarelo go tla ba bonolo go wena.—Molao wa motheo wa Beibele: Mateo 5:25. Ka letšatši le lengwe mma o ile a kopana le monna yo mongwe, yoo a ilego a feleletša a nyalane le yena. Tate wa ka wa mogodiši o be a enwa bjala kudu. O be a fela a itia nna le mma. Ke be ke lla gantši ke sa bonwe ke motho, e bile ke duma ge nkabe ke ena le tate yoo a bego a tla ntšhireletša.